OnePlus 6T को मंगलवार को भारत में लॉन्च कर दिया गया। याद रहे कि इस स्मार्टफोन को सबसे पहले सोमवार को न्यू यॉर्क में आयोजित एक इवेंट में पेश किया गया था। बता दें कि वनप्लस 6टी हकीकत में OnePlus 6 का अपग्रेड है जिसे इस साल मई में लॉन्च किया गया था। OnePlus का नया हैंडसेट कई मामलों में पुराने वेरिएंट का अपग्रेड है, लेकिन हेडफोन जैक की छुट्टी किए जाने से कई इच्छुक ग्राहकों को निराशा हो सकती है। OnePlus 6T यूज़र को ऑडियो कनेक्टिविटी के लिए यूएसबी टाइप-सी पोर्ट या ब्लूटूथ को इस्तेमाल में लाना होगा। यह इन-डिस्प्ले फिंगरप्रिंट सेंसर, बड़ी बैटरी, बड़े डिस्प्ले, छोटे नॉच, बेहतर लो लाइट फोटोग्राफी, एंड्रॉयड 9.0 पाई और स्मार्ट बूस्ट ऑप्टिमाइज़ेशन के साथ आता है।